Անվան այլ կիրառումների համար տե՛ս՝ Վլադիմիրկա (այլ կիրառումներ)

**Վլադիմիրկա** (ռուս.՝ Владимирка), ռուս նկարիչ Իսահակ Լևիտանի (ռուս.՝ Исаак Ильич Левитан, 1860-1900) բնանկարը՝ ստեղծված 1892 թվականին։ Նկարն ընդգրկված է Տրետյակովյան պատկերասրահի հավաքածուում։ Նկարի չափերը՝ 79×123 սմ։

Պատմություն և նկարագրություն
----------------------------

Վլադիմիրկա խոսակցական լեզվում կոչում են Վլադիմիրյան ճանապարհը՝ Մոսկվայից դեպի արևելք՝ Վլադիմիր քաղաքի ուղղությամբ ձգվող բնահողային ճամփան։ Այն հայտնի էր նրանով, որ 18-րդ դարում այդ ճանապարհով էին Սիբիր ուղարկում տաժանակրության դատապարտված կալանավորներին, որոնք գնում էին ոտքով։ 19-րդ դարի վերջին, երբ ստեղծվել է Իսահակ Լևիտանի կտավը, կալանավորներին Սիբիր էին տանում արդեն գնացքով։

1892 թվականին իր հրեական ծագման պատճառով Իսահակ Լևիտանը վտարվում է Մոսկվայից և որոշ ժամանակ բնակվում է գյուղում, որ տեղակայված էր Վլադիմիրյան ճանապարհից ոչ հեռու։ Այն մասին, թե ինչպես է ծնվել «Վլադիմիրկա» կտավի ստեղծման գաղափարը, պատմում է նկարչուհի Սոֆյա Կուվշիննիկովան, ով այդ ժամանակ ուղեկցում էր Լևիտանին։ Մի անգամ որսից վերադառնալիս նրանք դուրս են գալիս հին ճանապարհի մոտ, և Լևիտանը հիշում է, որ դա Վլադիմիրկան է։ Նա անմիջապես հիշում է շղթայակապ կալանավորներ, որոնք այդ ճանապարհով ոտքով գնում են Սիբիր։ Հաջորդ օրը Լևիտանը վերադառնում է այդ ճանապարհի մոտ ու սկսում նկարել այն։ Աշխատանքն ավարտվում է մի քանի կատարահերթի ընթացքում։

Ճանապարհի ամայությունը, նրա վրա կախված ամպակույտերը, օտարուհու միայնակ կերպարն ստեղծում են անհանգիստ ու ճնշող տրամադրություն և հիշեցնում են այստեղով անցած հազարավոր կալանավորների մասին։ Եվ միայն հորիզոնի մոտ շողացող արևի լույսն ու հեռվում երևացող վանքն են արտացոլում հույսի շող։

Արձագանքներ
-----------

Ռուս արվեստագետ Ալեքսեյ Ֆյոդորով-Դավիդովն Իսահակ Լևիտանի արվեստին նվիրված իր հոդվածում գրում է.

> 
> 
> «Վլադիմիրկան» բնանկարի միջոցով սոցիալական գաղափարի արտահայտման հիանալի և գուցե միակ՝ այդքան վառ օրինակն է ռուսական գեղանկարչության մեջ։ Այդպիսի գեղանկարը կարող էր ստեղծվել միայն Ռուսաստանի ճակատագրի մասին մշտապես մտածելու մթնոլորտում, ինչով տոգորված է պերեդվիժնիկների արվեստը։
> 
> 
> 
> *Բնօրինակ տեքստ* (ռուս.)  
> 
> *«Владимирка» — замечательный, быть может единственный в русской живописи, столь яркий пример выражения социальных идей чисто пейзажными средствами. Такой пейзаж мог появиться только в атмосфере постоянных дум о судьбах России, которыми было проникнуто искусство передвижников.*
> 
> 
> 
> 

Կոռնեյ Չուկովսկին Իսահակ Լևիտանի ցուցահանդեսի մասին իր հուշերում գրում է.

> 
> 
> Հիացեք նրա «Վլադիմիրկայով»։ Ինչպիսի ժլատ հեռաստան, նրա չափերի ինչպիսի ահագնություն։ Ներշնչված, արբեցնող, ձգող ընդարձակություն։ Ձգող, բայց ուր... Հասկանալի է, թե ուր կարող է հասցնել Վլադիմիրկան, և չի՞ կարելի այդ Վլադիմիրկայով խորհրդանշել փառավոր նկարչի ողջ ստեղծագործությունը՝ մարդկային հոգու ֆաուստյան բոլոր պոռթկումների անելանելիության նրա հանգիստ ու հաշտվողական ըմբռնումը։ 
> 
> 
> 
> *Բնօրինակ տեքստ* (ռուս.)  
> 
> *Полюбуйтесь его «Владимиркой». Какая жадная даль, какое бешенство её размаха! Вдохновенна, опьяняющая, манящая ширь... Манящая, но куда. Понятно, куда может заманить Владимирка, — и нельзя ли этой Владимиркой символизировать всё творчество славного художника, с его спокойным и примиренным сознанием безысходности всех фаустовских порывов человеческого духа?*
> 
> 
> 
>

Տես նաև
-------

* Իսահակ Լևիտանի նկարների ցանկ

Ծանոթագրություններ
------------------

1. ↑  «Левитан Исаак Ильич — Владимирка» (HTML)։ Государственная Третьяковская галерея, www.tretyakovgallery.ru։ Արխիվացված է օրիգինալից 2012-10-07-ին։ Վերցված է 02.07.2012
2. ↑  «Исаак Ильич Левитан — Лучшие картины, пейзажи — Владимирка, 1892» (HTML)։ isaak-levitan.ru։ Արխիվացված օրիգինալից 2012-10-07-ին։ Վերցված է 02.07.2012
3. ↑  «Балашиха. Владимирка: История современной автомагистрали "Москва — Нижний Новгород"» (HTML)։ www.vladimirka.org։ 27 декабря 2013։ Արխիվացված է օրիգինալից 2012-10-07-ին։ Վերցված է 06.11.2015
4. 1 2  Д. К. Самин։ «100 великих художников — Исаак Левитан» (HTML)։ bibliotekar.ru։ Արխիվացված օրիգինալից 2012-10-07-ին։ Վերցված է 02.07.2012
5. ↑  А.А. Федоров-Давыдов։ «Статья о творчестве Исаака Левитана» (HTML)։ isaak-levitan.ru։ Արխիվացված օրիգինալից 2012-10-07-ին։ Վերցված է 02.07.2012
6. ↑  Корней Чуковский։ «Воспоминания о выставке Левитана, 1903» (HTML)։ isaak-levitan.ru։ Արխիվացված օրիգինալից 2012-10-07-ին։ Վերցված է 02.07.2012

Արտաքին հղումներ
----------------

* «Վլադիմիրկա»Archived 2015-09-25 at the Wayback Machine. կտավը Տրետյակովյան պատկերասրահի տվյալների բազայում

|  |  |  |  |  |
| --- | --- | --- | --- | --- |
| 

| * դ
* ք
* խ
 **Իսահակ Լևիտանի նկարներ** |
| --- |
|  |
| 

Արևոտ օր: Գարուն (1876-1877) **·** 
Աշուն: Ճանապարհ գյուղում (1877) **·** 
Երեկո (1877) **·** 
Աշնանային օր։ Սոկոլնիկի (1879) **·** 
Կեչիների պուրակ (1885-1889) **·** 
Անձրևից հետո։ Պլյոս (1889) **·** 
Երեկո։ Ոսկե Պլյոս (1889) **·** 
Խատուտիկներ (1889) **·** 
Խաղաղ վանք (1890) **·** 
Վլադիմիրկա (1892) **·** 
Երեկոյան զանգահարություն (1892) **·** 
Հավերժական անդորր (1894) **·** 
Թարմ քամի։ Վոլգա (1895) **·** 
Մարտ (1895) **·** 
Ոսկե աշուն (1895) **·** 
Գարուն: Վարար ջուր (1897) **·** 
Լիճ: Ռուսաստան (1899-1900)
 |  |

 |